Jeg skal på efterskole, sammen med min eks kæreste
Kategori: Kærlighed og sex
Alder: 16
Dato: 2022-04-13T14:08:53.000Z

Sp\u00f8rgsm\u00e5l:
Jeg skal på efterskole, sammen med min eks kæreste jeg lige har slået op med. Er mega bange for hvordan det skal gå

Svar:
Det er hårdt at gå igennem et breakup. Og jeg kan sagtens forstå, at du kan blive lidt bekymret for hvordan det kommer til at være, at skulle på efterskole med din ekskæreste. Derfor er jeg også rigtig glad for at du har skrevet herind.



Det giver mening



Når man har slået op med sin kæreste, kan der være mange følelser på spil - måske savner man den anden, måske blev man selv, eller ens ekskæreste, rigtig kede af det, da man slog op, eller måske blev man rygende uvenner. Ligegyldigt hvad, så kan ens forhold bagefter et breakup godt være ret anspændt og svært at navigere i.



Derfor kan jeg også sagtens forstå, hvis det kan være lidt af en kamel at sluge, at skulle på samme efterskole som din ekskæreste. Og jeg tænker, at de fleste i din situation også ville synes, det var lidt stramt og bekymre sig om, hvordan søren det mon lige skulle gå.



Mange mennesker



Samtidig tænker jeg også, at der er en del mennesker på sådan en efterskole. Så måske kan du prøve at lægge lidt afstand mellem dig og din ekskæreste, ved at hænge ud med nogle af de andre på efterskolen? Ikke at i skal ignorere hinanden, men måske kan du være lidt strategisk og hænge ud med nogle andre end ham, så ikke i behøver at gå op og ned af hinanden, lige når i starter.



Jeg tænker også, at du skal på efterskole her i august? Hvis du skal det, kan det måske også give dig lidt ro i maven at tænke på, at der stadig er et par måneder til, at i starter. Tit er alle de svære følelser efter et breakup mest intense lige bagefter. Og med tiden bliver de mindre og mindre. Så måske kan der nå at komme lidt mere ro på mellem dig og din ekskæreste, inden i starter på efterskolen?



Kan du snakke med ham?



Du kan måske også overveje, om det kunne være en mulighed at tale med din ekskæreste inden i starter. For det kan være meget rart, at man lige har fået talt sammen inden - måske går han også selv rundt med nogle af de samme bekymringer som dig. Og på den måde kan man nogle gange sammen prøve, at få det bedste ud af en ikke særlig fed situation.



Hvis følelserne stadig sidder uden på tøjet lige nu, kan du overveje at vente en måneds tid, og så prøve at høre din ekskæreste om, i lige kan snakke sammen der. Det kan være bedst at tage sådan en snak, når støvet lige har fået lov at lægge sig.



Efter du er startet



Hvis du synes, det er svært at være i, efter du er startet på efterskolen, så husk, at der altid er hjælp at hente hos lærerne. De fleste efterskoler bliver inddelt i mindre grupper, hvor man så får en lærer tilknyttet. Så dem kan man altid tale med, hvis der er noget, som man synes er svært. Lærerne på en efterskole er vant til at tale med unge, og derfor vil de som regel også gøre deres bedste for at hjælp en.



Snak om det



Det kan måske også være rart, at få snakket dine bekymringer igennem med nogen, inden du starter på efterskolen. Så måske kan du hive fat i en god ven, eller en forældre, eller en helt tredje, og fortælle dem om tankerne? Det kan nemlig være med til at tage lidt af luften ud af ens bekymringer, så de ikke føles nær så overvældende.



Headspace



Hvis tankerne stadig fylder, og du godt kunne tænke dig at tale med nogen ude fra, så kan du også tage fat i Headspace. Hos Headspace arbejder der nemlig nogle super søde og dygtige folk, som sidder parat til at lytte. Hos Headspace er intet problem for stort eller småt, så dem kan du trygt tage fat i, hvis du har brug for at vende situationen med en som du ikke lige kender i forvejen. Det er gratis, og du kan også være anonym.



Jeg håber at der har været noget i mit svar du kunne bruge. Og jeg krydser fingre for, at der kommer lidt ro på dine bekymringer i løbet af de næste par måneder, så du kan få et rigtig dejligt efterskoleophold.